62018TJ0485_RES
Zadeva T‑485/18
Compañía de Tranvías de la Coruña, SA
proti
Evropski komisiji
Sodba Splošnega sodišča (tretji senat) z dne 6. februarja 2020
„Dostop do dokumentov – Uredba (ES) št. 1049/2001 – Dokumenti Komisije glede razlage določbe prava Unije – Dokumenti, ki izvirajo od tretje osebe – Dokumenti, ki jih je izdala država članica – Uredba (ES) št. 1370/2007 – Delna zavrnitev dostopa – Zavrnitev dostopa v celoti – Obveznost obrazložitve – Izjema glede varstva sodnih postopkov – Prevladujoč javni interes“
Institucije Evropske unije – Pravica javnosti do dostopa do dokumentov – Uredba št. 1049/2001 – Izjeme od pravice do dostopa do dokumentov – Obveznost obrazložitve – Obseg
(člen 296, drugi odstavek, PDEU; Uredba Evropskega parlamenta in Sveta št. 1049/2001, člen 4)
(Glej točke od 19 do 21 in 87.)
Institucije Evropske unije – Pravica javnosti do dostopa do dokumentov – Uredba št. 1049/2001 – Izjeme od pravice do dostopa do dokumentov – Varstvo sodnih postopkov – Obseg – Spoštovanje načela enakosti orožij – Načelo učinkovitega izvajanja sodne oblasti ter integritete sodnega postopka – Uporaba navedenih načel tudi v postopkih predhodnega odločanja
(Uredba Evropskega parlamenta in Sveta št. 1049/2001, člen 4(2), druga alinea)
(Glej točke od 38 do 40 in od 52 do 56.)
Institucije Evropske unije – Pravica javnosti do dostopa do dokumentov – Uredba št. 1049/2001 – Izjeme od pravice do dostopa do dokumentov – Varstvo sodnih postopkov – Področje uporabe – Dokumenti, ki niso bili pripravljeni le za potrebe sodnega postopka, ampak bi lahko tudi posegali v sposobnost zadevne institucije, da se v zadevnem postopku brani – Vključitev – Pogoji
(Uredba Evropskega parlamenta in Sveta št. 1049/2001, člen 4(2), druga alinea)
(Glej točke od 41 do 43.)
Institucije Evropske unije – Pravica javnosti do dostopa do dokumentov – Uredba št. 1049/2001 – Izjeme od pravice do dostopa do dokumentov – Dokumenti, ki izvirajo iz države članice – Možnost države članice od institucije zahtevati nerazkritje dokumentov – Postopkovne posledice – Obveznost obrazložitve sklep o zavrnitvi dostopa, ki jo nosita država članica in institucija Unije – Obseg
(Uredba Evropskega parlamenta in Sveta št. 1049/2001, členi 4, od (1) do (3), 5 in 8)
(Glej točke od 68 do 70.)
Institucije Evropske unije – Pravica javnosti do dostopa do dokumentov – Uredba št. 1049/2001 – Izjeme od pravice do dostopa do dokumentov – Prevladujoč javni interes, ki upravičuje razkritje dokumentov – Pojem – Poseben interes prosilca – Izključitev
(Uredba Evropskega parlamenta in Sveta št. 1049/2001, člen 4(2))
(Glej točke od 79 do 81.)
Povzetek
V sodbi Compañia de Tranvías de la Coruña/Komisija (T‑485/18), izdani 6. februarja 2020, je Splošno sodišče delno ugodilo tožbi Compañía de Tranvías de la Coruña, SA (v nadaljevanju: tožeča stranka) za razglasitev ničnosti Sklepa Evropske komisije z dne 7. junija 2018, s katerim je bil tožeči stranki na podlagi Uredbe št. 1049/2001 (
1
) delno ali v celoti zavrnjen dostop do dokumentov, ki so povezani z mnenjem Komisije, ki je bilo posredovano Francoski republiki glede veljavnosti pogodb za proge podzemne železnice do leta 2039. Ta zadeva je Splošnemu sodišču omogočila, da pojasni nekatere vidike v zvezi z varstvom sodnih postopkov v smislu Uredbe št. 1049/2001 (
2
).
Tožeča stranka je 19. decembra 2017 na podlagi Uredbe št. 1049/2001 zaprosila za dostop do več dokumentov Generalnega direktorata Komisije za mobilnost in promet, povezanih z mnenjem, ki ga je Komisija posredovala Francoski republiki glede veljavnosti pogodb za proge podzemne železnice do leta 2039.
Komisija je 7. junija 2018 sprejela izpodbijani sklep, s katerim je v celoti ali delno zavrnila dostop do 27 zahtevanih dokumentov, ker naj bi njihovo razkritje ogrožalo sodni postopek, ki je potekal v zadevah, v katerih je bila kasneje izdana sodba z dne 21. marca 2019, Mobit in Autolinee Toscane (
3
), ter sodni postopek v zadevah, v katerih sta bila kasneje izdana sklepa z dne 12. julija 2018, RATP/Komisija (
4
), in z dne 12. septembra 2019, RATP/Komisija (
5
). V bistvu je menila, da vsi dokumenti, do katerih je bil dostop delno ali v celoti zavrnjen, spadajo pod izjemo iz člena 4(2), druga alinea, Uredbe št. 1049/2001, ker so povezani z razlago člena 8(3) Uredbe št. 1370/2007 (
6
), ki je bila predmet zadev, v katerih je bila kasneje izdana sodba Mobit in Autolinee Toscane.
Splošno sodišče, ki je obravnavalo ničnostno tožbo zoper ta sklep Komisije, je najprej navedlo, da varstvo sodnih postopkov med drugim zahteva, da se zagotovi spoštovanje načela enakosti orožij in učinkovito izvajanje sodne oblasti ter integriteta sodnega postopka.
Dalje je Splošno sodišče ugotovilo, da lahko v obravnavanem primeru razkritje zadevnih internih dokumentov Komisije, ki niso bili pripravljeni le za potrebe posameznega spora, ogrozi tako učinkovito izvajanje sodne oblasti ter integriteto sodnega postopka kot načelo enakosti orožij, ker so se ti dokumenti nanašali na razlago zadevne določbe Uredbe št. 1370/2007, ki je bila v trenutku sprejetja izpodbijanega sklepa predmet sodnega postopka, ki je potekal pri Sodišču, in sicer v zadevah, v katerih je bila izdana sodba Mobit in Autolinee Toscane.
Na eni strani je Splošno sodišče v zvezi z učinkovitim izvajanjem sodne oblasti in integriteto sodnega postopka menilo, da bi razkritje zadevnih internih dokumentov tožeči stranki na datum sprejetja izpodbijanega sklepa povzročilo, da se – čeprav zgolj v zaznavi javnosti – omogoči izvajanje zunanjih pritiskov na sodno dejavnost in poseganje v nemotenost razprav pred Sodiščem. Na drugi strani je Splošno sodišče v zvezi z načelom enakosti orožij navedlo, da bi lahko razkritje teh dokumentov povzročilo javno razpravo o razlagi zadevne določbe Uredbe št. 1370/2007. V takem položaju bi kritike, ki so se lahko očitale Komisiji, lahko vplivale na stališče, ki ga ta zagovarja v zadevah, v katerih je bila izdana sodba Mobit in Autolinee Toscane, in zato ogrožale načelo enakosti orožij.
Poleg tega je Splošno sodišče ugotovilo, da teh presoj ne ovrže okoliščina, da je bil sodni postopek, ki je potekal in v katerem je bila izdana sodba Mobit in Autolinee Toscane, postopek predhodnega odločanja. Merilo učinkovitega izvajanja sodne oblasti in načelo enakosti orožij, katerega namen je zagotoviti postopkovno ravnovesje med strankami sodnega postopka s tem, da zagotovi enakost pravic in obveznosti teh strank med drugim glede pravil, ki urejajo izvajanje dokazov in kontradiktorno razpravo pred sodiščem, se namreč uporabljata tudi v postopkih predhodnega odločanja.
Nazadnje, po mnenju Splošnega sodišča z okoliščino, da tožeča stranka ni intervenirala v zadevi, v kateri je bila izdana sodba Mobit in Autolinee Toscane, prav tako ni mogoče ovreči teh presoj. Razkritje informacij iz zadevnih internih dokumentov tožeči stranki bi namreč tej omogočilo, da jih deli s tretjimi osebami ali da z njimi seznani zelo široko javnost. Če bi bilo tako, bi se druge stranke v navedenem postopku lahko nanje sklicevale v tem postopku zoper Komisijo.
(
1
)	Uredba Evropskega parlamenta in Sveta (ES) št. 1049/2001 z dne 30. maja 2001 o dostopu javnosti do dokumentov Evropskega parlamenta, Sveta in Komisije (UL, posebna izdaja v slovenščini, poglavje 1, zvezek 3, str. 331).
(
2
)	Na podlagi člena 4(2), druga alinea, Uredbe št. 1049/2001 institucije zavrnejo dostop do dokumenta, kadar bi njegovo razkritje oslabilo varstvo sodnih postopkov in pravnih nasvetov, razen če za razkritje zadevnega dokumenta ne prevlada javni interes.
(
3
)	Sodba Sodišča z dne 21. marca 2019, Mobit in Autolinee Toscane (C‑350/17 in C‑351/17, EU:C:2019:237).
(
4
)	Sklep Splošnega sodišča z dne 12. julija 2018, RATP/Komisija (T‑250/18 R, neobjavljen, EU:T:2018:458).
(
5
)	Sklep Splošnega sodišča z dne 12. septembra 2019, RATP/Komisija (T‑250/18, neobjavljen, EU:T:2019:615).
(
6
)	Uredba (ES) št. 1370/2007 Evropskega parlamenta in Sveta z dne 23. oktobra 2007 o javnih storitvah železniškega in cestnega potniškega prevoza ter o razveljavitvi uredb Sveta (EGS) št. 1191/69 in št. 1107/70 (UL 2007, L 315, str. 1).